Veebedrog: Albei broers nou agter tralies(Foto: Rawpixel/Unsplash.com) Gerhardus Smit (52) is 15 jaar direkte tronkstraf in die streekhof op Lichtenburg in Noordwes opgelê nadat hy ŉ boer van die streek uit meer as R2 miljoen bedrieg het. Smit is ŉ broer van Daniël Smit (50) wat in 2017 tien jaar tronkstraf gekry het vir veebedrog van nagenoeg R6 miljoen. Kapt. Tlangelani Rikhotso, woordvoerder van die Valke, het gesê Gerhardus Smit het ŉ boer genader en hom as ŉ vee-agent voorgedoen. Hy het aangebied om die boer met die verkoop van 208 stuks vee te help. Smit het die beeste vir meer as R2 miljoen verkoop en die geld daarvoor is in sy rekening inbetaal. “Pleks daarvan dat hy die geld aan die boer oorbetaal het, het hy die boer bedrieg en aangevoer dat die geld nog nie betaal is nie,” het Rikhotso gesê. Smit is in Januarie verlede in hegtenis geneem en is aanvanklik op borgtog van R50 000 vrygelaat. Na verskeie hofverskynings is hy verlede Dinsdag gevonnis, het Rikhotso gesê. Daniël se vonnis was aanvanklik in geheel vir vyf jaar opgeskort op voorwaarde dat hy die boere wat hy verneuk het vir hul verlies vergoed. Hy het egter nie die opskortende voorwaardes nagekom nie en sy tronkstrafvonnis het in Februarie verlede jaar in werking getree.